**გამხსნელი ილუსტრაცია:**

**ეკა ქევანიშვილი)**

**1.რამდენი ბავშვია საქართველოში ჩართული პროსტიტუციაში? ამ კითხვაზე ზუსტი პასუხის პოვნა თითქმის შეუძლებელია. დასჯილა ვინმე,  ვინც გარკვეული საფასურის სანაცვლოდ არასრუწლოვანისგან სექსმომსახურება მიიღო? პასუხი ისევ გაურკვეველია. ნამდვილად ხდება ასეთი რამ საქართველოში?  ხდება. ეს ამბები ინგას და ელენეს გადახდათ თავს. არიან კი ისინი გამონაკლისები?**

**ინგას ამბავი**

2.„თბილისი ცენტრალის“ უკანა მხარეს ავედი. ბაქანს გავცდი, ლიანდაგებს გავუყევი და ნაძვებში შევედი. ბინდდებოდა, როცა  უცხო კაცების ჯგუფი შევნიშნე, ჩემკენ მოდიოდნენ. ჩქარ-ჩქარა გადავყლაპე საცხობში ნაყიდი ხაჭაპური, მათთან მივედი და  სიგარეტი ვთხოვე. ასე გავიცანი „ძევკები“.

3. მეორე დღეს მათთან ისევ დავბრუნდი. ზოგი ლუდს სვამდა, ზოგი ეწეოდა, ზოგს იქვე ჰქონდა  სექსი. კლიენტებიც იქ მოდიოდნენ. ჩვენ მათ „ვალიკებს“ ვეძახდით.  მე ყველაზე პატარა ვიყავი და ჩემთან დალაპარაკებას ყველა ცდილობდა. ეს მომწონდა. წარმოვიდგინე, რომ ძალიან მნიშვნელოვანი როლი მქონდა.

ერთმა კაცმა მითხრა, ამაღამ ჩემთან წამოდიო. მომეწონა და წავყევი.

მთელი ღამე თბილად მექცეოდა. თითქოს კიდეც ვუყვარდი. მაგრამ გამთენიისას უხეშად შენჯღრევამ გამაღვიძა -  დროზე ადექი და წადი, არ მინდა მეზობლებმა დაგინახონო.

ჩემი  ბინძური ტანსაცმლის ჩაცმა რომ დავიწყე, კარადა გამოაღო და სპორტულები მომაწოდა, ჩემი შვილისაა, მაინც აღარ იცვამს და აიღეო.  სასწრაფოდ  გამომაგდო და მომაძახა, სადმე რომ გადამეყარო ქუჩაში, არ გამომეცნაურო, თორემ ღორივით დაგკლავო.

4. თენდებოდა. ქუჩაში მოვხეტიალობდი და ვფიქრობდი. მერე ისევ ვაგზალზე მივედი,  ჩემს „ტაჩკას“ ხელი მოვკიდე და მუშაობა დავიწყე. 14 წლის ვიყავი.

**პირველად ქუჩაში (ამონარიდი დღიურიდან) –**

***5. „ერთ ჯიბეში დედაჩემის ფოტო მედო. მეორეში -   „ბრიტვა“. აღმაშენებლის ქუჩა სავსე იყო ბედნიერი ტურისტებით, ყველაფერი კაშკაშებდა. მე კი ისეთი გათიშული ვიყავი, რომ მათი ბედნიერებაც აღარ მშურდა. მეგონა,  ტვინში ლურსმანი ჩამაჭედეს. დაღლილი ვიყავი და იქვე ტროტუარზე დავწექი. ისეთი შეგრძნება მქონდა, რომ ლეში ვარ“***

6. სახლიდან რომ წამოვედი, „მეტაჩკედ“ მოვეწყვე, ვაგზალზე. სხვის ბარგს დავათრევდი და დღეში-15-18 ლარს ვშოულობდი. ეს სიგარეტის და საჭმლის ფულია. ძალიან იშვიათად, დღიური ბინის ქირისაც. ერთხელ 20 ლარიანი ჩინური კედებიც ვიყიდე. ისე მიხაროდა!

მაგრამ ამ ფულით ვერც მკერდის ოპერაციას გავიკეთებდი და ვერც ვერაფერი, პარიკიც კი არ მომდიოდა. ისევ ბიჭივით მეცვა. ვფიქრობდი, თუ მაინც ბიჭი უნდა ვყოფილიყო, მაშინ რატომ წამოვედი სახლიდან? რატომ ვეჩხუბე დედას? რა მინდოდა ქუჩაში, ამ სიბინძურეში? ხმა რომ ამომეღო და ჩემთვის ოდნავ ქალური ნიშანი შეემჩნიათ, იმ „ტაჩკას“ თავზე გადამაღუნავდნენ - ვაგზალზე მუშაობას და მოქცევას თავისი წესები აქვს.

ზაფხულში, „სოკოს ბაღში“ მეძინა, თამარ მეფის გამზირის კვეთაზე.

ზამთარში, სადგურზე. იქ დიდი ვენტილატორებიდან სითბო ამოდიოდა. ზემოდან ვწვებოდი და ვიძინებდი. მანდ - თბილოდა.

**7. შიმშილი. ამონარიდი დღიურიდან**

***„მშია, მწყურია, მცივა, მტკივა, მრცხვენია და ყველაფერს განვიცდი, რაც ჩემს ირგვლივ ხდება. ახალი ტასაცმელები მჭირდება. ბანაობა მინდა. ბინა რომ ვიქირაო, საჭმლის ფული აღარ დამრჩება და მშიერი მეორე დღეს „ტაჩკას“ ვეღარ გავათრევ. იმ დღეს 14 ლარი ვიშოვე და საჭმელი ვიყიდე. მერე „თბილისი ცენტრალის“ უკან გავედი, რომ დავმალულიყავი და იქ მეჭამა. არ მინდოდა ხალხს დავენახე“***

**ვაგზალი - ბნელი, უხილავი სამყარო**

8. ინგას ჩვევად ექცა, ურიკის თრევას რომ მორჩებოდა, ნაძვებთან ადიოდა.

იქ „ძევკები“ თავს დაღამებისთანავე იყრიდნენ და ხეებს შორის იყვნენ გაფანტულები. მოდიოდნენ „ვალიკები“ და ეუბნებოდნენ, სახლი თუ არ გაქვს, წამო, ღამეს ჩემთან გაგათევინებო, ვალდებული არ ხარ სექსი გვქონდეს, უბრალოდ მოგეფერებიო. ინგაც მიჰყვებოდა.

ყველას  ერთი პირობა  ჰქონდა - თუ ინგა მათ სადმე შემთხვევით გადაეყრებოდა, „კლიენტი“ არ უნდა ეცნო. უნდა დაყრუებულიყო და დაბრმავებულიყო.

უფრო ხშირად მაშინ მიჰყვებოდა უცნობებს, როცა წვიმდა.

ზოგი ბინას იქვე, სადგურის მოედანზე ქირაობდა, 20-25 ლარად - ოთახს. ზოგს სადღაც აგარაკზე მიჰყავდა. ქალაქს რომ გასცდებოდნენ ხოლმე, ინგას გულისცემა მატულობდა, მაგრამ ნელ-ნელა ეს შიშიც დაძლია. ამ საქმეში ფულს არავინ სთავაზობდა. შეთანხმება ასეთი იყო: მე გთავაზობ დასარჩენს, შენ მომეცი სხეული.

9. ძირითადად 30-დან 50 წლამდე კაცები მიდიოდნენ.

გამოცდილი „ძევკები“ ინგას აგულიანებდნენ, შენხელა რომ ვიყო, რას არ მივაღწევდიო. მიდი, გამოიყენე ეგ შენი ახალგაზრდობაო.

როცა ქალაქს გასცდებოდნენ ხოლმე და ყველაფერი სიბნელეში იძირებოდა, კითხვებსაც მაშინ სვამდა - რატომ ვაკეთებ ამას? იმიტომ, რომ გადარჩე და ხვალ ცოცხალი იყო, თვითონვე პასუხებდა და ეს პასუხი ყოფნიდა იმისთვის, მეორე დღესაც იგივე ეკეთებინა.

10. ნელ-ნელა იმასაც მიეჩვია, რომ მასთან ურთიერთობაში ვიღაც აგრესიულიც გამოერეოდა ხოლმე. როგორც ის, ბორკილებით რომ დააბა სექსის დროს. მერე ისევ „ძევკებმა“ მოახსენეს, ეგო, პოლიციაში მუშაობს და ფრთხილადო.

11. იქ ყველამ ყველაფერი იცოდა. მაგრამ ერთხელ მაინც დაავიწყდათ ეთქვათ  რომ ის კაცი, რომელსაც ინგა ერთ დღეს სახლში გაყვა, აივ/შიდსის მატარებელი იყო.

იმ ღამიდან დაახლოებით  ერთ წელში ინგას ანალიზებმაც აჩვენა, რომ აივდადებითი იყო.

დედა წავიდა

12. 2014 წლის სექტემბერში ინგას დედა  სამუშაოდ თურქეთში წავიდა. სახლი გააქირავა, ინგას კი უთხრა, რომ შეეძლო დაბრუნებულიყო და სხვენში ეცხოვრა.

სახურავი ჰქონდა, მეტი არაფერი. არც დედა, არც საჭმელი, არც სამსახური.

13. ოქტომბრის დასაწყისში, მუხიანის აგარაკებზე ავიდა. იმედი ჰქონდა, ეზოებში ხილი იქნებოდა შემორჩენილი. სკოლის ჩანთა წაიღო და მართლა მოაგროვა რაც იყო ხეებზე შერჩენილი. კარალიოკი, ვაშლი. ნოემბერში ხილიც მოილია და ჯართის შეგროვება და ჩაბარება დაიწყო. 29 ნოემბრამდე ასე გაძლო.

14. ერთ დღეს, ზურგზე მოკიდებული მოგროვებული ჯართით ერთ-ერთ ჩამბარებელ პუნქტს მიადგა, მაგრამ მეპატრონემ უთხრა, აღარ ვიბარებ, ძალიან გაიაფდა, აღარ მიღირსო. სხვაგან რომ წაეღო, კიდევ შვიდი კილომეტრი უნდა გაევლო ფეხით. იქვე ჩამოჯდა და ატირდა.

15. ჯართის ჩამბარებელი პუნქტის მფლობელმა თავისი  შვილის სამშენებლო მაღაზიაში მუშაობის დაწყება შესთავაზა.

ასე დაიწყო ინგამ (მაშინ გიორგიმ)  ახალი სამსახური, ამჯერად მტვირთავად.

ცოტა ფული მოაგროვა. სხვენში ლეიბი აიტანა. ტანსაცმელი იყიდა. აღარ შიოდა.  მაკიაჟი და პარიკიც იშოვა, რომელსაც იმ ლეიბის ქვეშ მალავდა. თითქოს ოცნებებმა ახდენა დაიწყო, მაგრამ ერთ დღესაც, ეს ყველაფერი ოჯახის ახლობელმა კაცმა უპოვა, რომელსაც მასზე ზედამხედველობა ჰქონდა დავალებული. სცემა და ინგა ისევ გამოიქცა.

**ცირკთან - ნამდვილი სექს-სამუშაო**

**16 . მომატყუეს (ამონარიდი დღიურიდან)**

***„მეშინია, რომ როდესაც ტყეში შევალთ, დანას ამოიღებს და დამარტყამს. კეთილი გულის ბიჭი არ ჩანს. ამიტომ რასაც მეტყვის, უსიტყვოდ  შევასრულებ. ძალიან მრცხვენია. არ მინდა ტყეში გავიხადო. შარვლის ჩაწევის მრცხვენია.  ვინც ეს კლიენტი გამაცნო, მეკითხება, რამდენი მომცეს. რომ გაიგო, რომ „გადამაგდეს“,  შორს წასულ კლიენტს ალქაჯივით დაედევნა და ფული დააბრუნებინა. მომეწონა, რომ ვიღაცამ დამიცვა. იმ ტრანსმა ქალმა სახლში წამიყვანა.  მთელი ღამე ფიქრში გავათენე. ვიცი ისეთი სუფთა ვეღარ ვიქნები როგორც ადრე. დედაჩემთან ცხოვრების დროს. ღმერთო, თუკი სადმე არსებობ, ეს არ უნდა დაგეშვა. მაგრამ, ალბათ, შენც არ არსებობ, რადგან არასოდეს მეხმარები“.***

17. პირველად რომ მივიდა ტრანსების „პლეშკაზე“, გადატეხილი ბოთლის რტყმით და თმებში წვდომით ისეთ ჩხუბს შეესწრო, შეეშინდა და იქაურობას მალევე გაეცალა. რომც მოენდომებინა, იქ ასე ადვილად არც არავინ დააყენებდა. ყველა ადგილი მონიოშნული იყო. გმირთა მოედნისკენ ჩავიდა და პირველი კლიენტიც იქ გამოჩნდა.

18. ჯიბეში შვიდი ლარი ედო. უცებ ვიღაცამ ათჯერ მეტი შესთავაზა და გაჰყვა.

თან ფიქრობდა, აი, ბიანკაც ხომ სცემეს სოფელში, მაგრამ ჩამოვიდა, იმუშავა და ქალად შედგა. ეს როგორ გააკეთა? ცირკთან დადგა. მეც ხომ შემიძლია იგივე? შემიძლია. უკვე 15 წლის იყო. პირველ დღეს ვარდისფერი ელასტიკები და ლეოპარდის პრინტიანი პერანგი ეცვა.

იმ ღამით, ახლადგაცნობილმა ტრანსგენდერმა ქალმა, რომელმაც მერე დიდი ხნით შეიფარა, ასლარიანი მისცა და რაც გინდა იყიდეო, უთხრა.

უბნის მაღაზიაში წვენი და ერთჯერადი სუპები იყიდა.

19. იმ ღამით, სახლში ჯერ ერთი კაცი მოვიდა. მერე მეორე. მერე სათვალავი აირია.

წამებში მოდიოდა ბევრი ფული. ახალგაზრდა სხეულზე უარს არავინ ამბობდა. კლიენტებსი ძირითადად სახლში იღებდა. თავიდანვე ქუჩაში არ დამდგარა. მაგრამ მერე მაინც დაიწყო გაპარვა და „პლეშკაზე“ მუშაობა. მას მერე ინგას და მისი მეგობარი ტრანსის გზებიც გაიყო.

ინგას თავადაც შეეძლო ამ საქმით თავიც ერჩინა.

კლიენტები განსხვავდებოდნენ. ასაკით, შეხედულებებით, სოციალური მდგომარეობით. მოდიოდა ყველა. ათასნაირი მოთხოვნებით, სურვილებით, საიდუმლოებით.

თან ეკითხებოდნენ: აქციებზე გადიხარ? პრაიდის მომხრე თუ ხარ? არ გინდაო, ურჩევდნენ, რად გინდა ამის აფიშირება, ჩუმად თუ იქნები, უკეთესად იქნებიო. აი, ხომ კარგად ვართო.

**სიჩუმე - დამცავი ფარი**

20. რატომ უნდა მეყვირა? ეს არავის აწყობდა.

ეს იყო ხალხი, უამრავი პრობლემით. მათ, როგორც წესი, ჰყავდათ ცოლები, მაგრამ ამბობდნენ, რომ ეზიზღებოდათ ქალთან კონტაქტი. ჩემთან რომ მოდიონენ ხოლმე, მოჰქონდათ ლიფები და მთხოვდნენ მათთვის ჩამეცმია.

მე ვფიქრობდი, რომ ეს ის ხალხია, ვისაც სინამდვილეში კაცთან ურთიერთობა სურდა,  მაგრამ მიდიოდა ტრანსთან, რადგან ის სუსტია,  ფემინური და მისი არ ეშინია.

საშინელი მოთხოვნები ს და სურვილები ქონდათ. რატომღაც მგონია, რომ ჰეტეროსექსუალ ქალ სექს-მუშაკებს ისეთ რამეებს არ სთხოვენ, რასაც ჩვენ.

სექსმუშაკებს შორის მე ყველაზე პატარა ვიყავი. მაგრამ ჩემს გარდა, 15-16 წლის ბავშვები მოდიოდნენ ხოლმე მოპედებით ან ველოსიპედებით, იქვე ტყეში მოითავებდნენ საქმეს და მიდიოდნენ - ისინი არ იყვნენ ჩემსავით სახლიდან გამოქცეულები.

დღეს, მგონი აღარ დადიან, როგორც ვიცი, ყველაფერი ელექტრონულად ხდება. სპეციალურ საიტებზე. შეხვალ, ხედავ, რომ სექს მომსახურებას გთავაზობს  ვითომ 28 წლის ქალი, მიხვალ ადგილზე და 15-16 წლის გოგო გხვდება. უარს არავინ ამბობს.

21. ეს უჩინარი საქმეა. როცა გარეთ ვიდექი პოლიცია ყველაფერს კარგად ხედავდა.  არასოდეს გავუჩერებივარ და უკითხავს იქ რატომ ვიდექი. ისედაც ყველაფერი გასაგები იყო.

პოლიცია მხოლოდ მაშინ მავიწროვებდა, როცა **სოკოს ბაღში** მეძინა და ვაგზალზე ვმუშაობდი. თუ ვინმე სადმე ახლოს რამეს მოიპარავდა,  მეუბნებოდნენ, აქ ნუ ათევ ღამეს, შენზე ეჭვი რომ არ გვქონდესო.

ასე გავხდი 17 წლის და  რესტორანში მიმტანად მუშაობა ვცადე.  ეს ისევ სხვა ადამიანის ცხოვრება იყო, ჩემი არა. კაცის ტანსაცმელში და გარეგნობით. დაბალი ხელფასით.  ოპერაციის გაკეთებას ისევ ვერ შევძლებდი და  სხვა გამოსავალი ვერ ვნახე, ისევ უკან, ქუჩაში დავბრუნდი.

იმ ადგილს ისე ვებღაუჭებოდი, თითქოს ცირკის „პლეშკა“ კი არა, პარლამენტის დეპუტატის სკამი იყო.

ერთ დღეს  ყველაფერი საშინლად აუტანელი გახდა. ახლაც შეიძლება საჭმლის ჭამის დროს გამახსენდეს რომელიმე კლიენტი, უცებ კოვზი დავაგდო და სახეში ხელები წავიშინო.

**22.(ეს ბოლო აკლია მაკეტს ბოლოში, რადგან არ ვიცით ჩაისმევა თუ არა):**

**ვითომ, მოვკვდი (ამონარიდი დღიურიდან)**

***დედაჩემის ხმა მესმის. გიორგი, გიორგი. მისი ფოტო ისევ გულის ჯიბეში მიდევს. თურმე, მეჩვენება. მინდა მოვკვდე და ეს სიკვდილი დედაჩემს მივუძღვნა. მინდა დავუმტკიცო, რომ ძალიან მიყვარს. ავალ ვაგზალზე და რელსებზე დავწვები. თამარ მეფის გამზირისკენ წავედი,  მაგრამ  გზაში თავში გამიელვა, რომ არ იყო ნამდვილი სიკვდილი საჭირო, მე ხომ უკვე წარმოვიდინე, რომ მკვდარი ვარ, და თუ ასეა, მაშინ აღარც განცდები უნდა მქონდეს. მკვდრებს ხო არც პრობლემები აქვთ? ასე შემიძლია თავი დავიცვა ტკივილებისგან. ასე დავაჯერე თავი, რომ მე 2014 წელს მოვკვდი.***